CELEX: 32011D0013
Language: da
Date: 2011-01-12 00:00:00
Title: 2011/13/EU: Kommissionens afgørelse af 12. januar 2011 om visse typer oplysninger om biobrændstoffer og flydende biobrændsler, som de økonomiske aktører skal forelægge medlemsstaterne (meddelt under nummer K(2011) 36)

13.1.2011   
            
            
               DA
            
            
               Den Europæiske Unions Tidende
            
            
               L 9/11
            
         KOMMISSIONENS AFGØRELSE
   af 12. januar 2011
   om visse typer oplysninger om biobrændstoffer og flydende biobrændsler, som de økonomiske aktører skal forelægge medlemsstaterne
   (meddelt under nummer K(2011) 36)
   (2011/13/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF (1), særlig artikel 18, stk. 3, tredje afsnit,
   under henvisning til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF (2), særlig artikel 7c, stk. 3,
   efter høring af det rådgivende udvalg nedsat i henhold til artikel 25, stk. 2, i direktiv 2009/28/EF og
   ud fra følgende betragtninger:
   
               (1)
            
            
               Medlemsstaterne bør sikre, at de økonomiske aktører forelægger dem oplysninger om overholdelsen af de ved direktiv 2009/28/EF fastsatte bæredygtighedskriterier for så vidt angår flydende biobrændsler og om overholdelsen af de ved nævnte direktiv og ved direktiv 98/70/EF fastsatte bæredygtighedskriterier for så vidt angår biobrændstoffer, og desuden at de økonomiske aktører forelægger oplysninger om visse yderligere miljømæssige og sociale aspekter.
            
         
               (2)
            
            
               Hvad disse yderligere miljømæssige og sociale aspekter angår, skal Kommissionen fastlægge en liste over passende og relevante oplysninger, som skal forelægges.
            
         
               (3)
            
            
               Flere frivillige ordninger, der fastsætter standarder for fremstilling af biomasseprodukter, findes allerede eller er under udvikling og opstiller krav, som helt eller delvis omfatter både bæredygtighedskriterier og yderligere miljømæssige og sociale aspekter i lighed med dem, der skal indgå i Kommissionens liste. Kommissionen kan anerkende disse frivillige ordninger som pålidelige og acceptable datakilder til dokumentation for overholdelsen af kriterierne. Desuden kan den anerkende, at de indeholder nøjagtige data vedrørende de miljømæssige og sociale aspekter.
            
         
               (4)
            
            
               Stammer biomassen fra genoprettede nedbrudte arealer, kan der anvendes en bonus ved den beregning af drivhusgasemissioner fra biobrændstoffer og flydende biobrændsler, der indgår i bæredygtighedsordningen.
            
         
               (5)
            
            
               Den i bæredygtighedsordningen opstillede beregning af drivhusgasemissioner omfatter en faktor for emissionsbesparelser fra akkumulering af kulstof i jorden via forbedret landbrugsforvaltning.
            
         
               (6)
            
            
               Under hensyn til, at afgivelsen af oplysninger om miljømæssige og sociale aspekter ikke bør være en for stor administrativ byrde for de økonomiske aktører, bør det fastsættes, at disse oplysninger forelægges i form af en erklæring, hvoraf det fremgår, om de pågældende partier af biobrændstoffer eller flydende biobrændsler er certificeret eller godkendt som værende i overensstemmelse med kravene i en anerkendt frivillig ordning, der omfatter disse aspekter; om den i betragtning 4 nævnte bonus anvendes, og om den i betragtning 5 nævnte kulstofakkumuleringsfaktor anvendes.
            
         
               (7)
            
            
               Både den i betragtning 4 nævnte bonus og den i betragtning 5 nævnte kulstofakkumuleringsfaktor vedrører dyrkning af afgrøder. Det er derfor ikke nødvendigt at forelægge oplysninger herom for biobrændstoffer og flydende biobrændsler, der er fremstillet af affald og restprodukter —
            
         VEDTAGET DENNE AFGØRELSE:
   Artikel 1
   De oplysninger, som de økonomiske aktører skal forelægge for hvert parti biobrændstoffer og flydende biobrændsler, består af en angivelse af:
   
               a)
            
            
               om partiet er certificeret eller godkendt som værende i overensstemmelse med kravene i en frivillig ordning, som Kommissionen i medfør af artikel 18, stk. 4, andet afsnit, i direktiv 2009/28/EF og artikel 7c, stk. 4, andet afsnit, i direktiv 98/70/EF har godkendt som indeholdende nøjagtige data til oplysning om foranstaltninger, der er truffet med henblik på beskyttelse af jord, vand og luft, genopretning af nedbrudte arealer og undgåelse af overdrevent vandforbrug i områder, hvor der er vandknaphed, og/eller med henblik på de forhold, der er nævnt i artikel 17, stk. 7, andet afsnit, i direktiv 2009/28/EF og artikel 7b, stk. 7, andet afsnit, i direktiv 98/70/EF
            
         
               b)
            
            
               navnet på den pågældende frivillige ordning, såfremt partiet er certificeret eller godkendt som nævnt i litra a).
            
         Med undtagelse af biobrændstoffer og flydende biobrændsler, der er fremstillet af affald og restprodukter, angives det desuden:
   
               c)
            
            
               om den i bilag V, del C, punkt 7 og 8, i direktiv 2009/28/EF og i bilag IV, del C, punkt 7 og 8, i direktiv 98/70/EF omhandlede bonus er blevet anvendt ved beregningen af drivhusgasser for partiet ifølge bilag V, del C, punkt 1, i direktiv 2009/28/EF og bilag IV, del C, punkt 1, i direktiv 98/70/EF
            
         
               d)
            
            
               om faktoren for emissionsbesparelser fra akkumulering af kulstof i jorden via forbedret landbrugsforvaltning som omhandlet i bilag V, del C, punkt 1, i direktiv 2009/28/EF og bilag IV, del C, punkt 1, i direktiv 98/70/EF er anvendt ved den i samme afsnit omhandlede beregning af drivhusgasser for partiet.
            
         Artikel 2
   Denne afgørelse berører ikke Kommissionens ret til at anmode om yderligere oplysninger fra økonomiske aktører med henblik på artikel 23, stk. 2, i direktiv 2009/28/EF.
   Artikel 3
   Denne afgørelse er rettet til medlemsstaterne.
   
      Udfærdiget i Bruxelles, den 12. januar 2011.
      
         
            På Kommissionens vegne
         
         Günther OETTINGER
         
            Medlem af Kommissionen
         
      
   
   
      (1)  EUT L 140 af 5.6.2009, s. 16.
   
      (2)  EFT L 350 af 28.12.1998, s. 58.